तभी गरूड़जी ने कहा - प्रभु चलिए आगे चलें । आगे बढ़ने पर उन्हें एक ओर आलीशान और सजे हुए बंगले और बिल्डिंगें दिखाई दीं तो दूसरी ओर छोटी - छोटी झोपड़ियों से गरीबी झांकती नजर आयी, यह देखकर लक्ष्मीजी की आंखें भर आयीं । उन्होंने छलछलायी आंखों से प्रभु से कहा - कहीं लोगों को दो वक्त की रोटी नहीं मिल पाती, तन ढ़कने को कपड़ा नहीं मिल पाता और जिनके पास सभी साधन उपलब्ध हैं वे विकासशीलता के नाम पर पैसों का दुरुपयोग करते हैं, ये कैसी विडम्बना है प्रभु ! परमाणु बम, मिसाइल आदि का निर्माण कर वे लोगों की जिंदगी छीन सकते हैं उन्हें जिन्दगी दे तो नहीं सकते, फिर ये विकास कैसा । क्या विकास की यही परिभाषा है ? यह सुनकर प्रभु ने कहा - नहीं देवी ! विकास तो वह है जिससे प्रकृति को और उसमें रहने वाले प्राणियों को लाभ और केवल लाभ पहुंचे । लेकिन आज मनुष्य की प्रवृत्ति एक पशु से भी निकृष्ट हो गई है । वह केवल अपने फायदे के लिये सोचता है वह कोई भी चीज मेहनत से नहीं बल्कि छीनकर हासिल करना चाहता है । ऊंचाई पर पहुंचने के वह मेहनत नहीं करना चाहता अपितु दूसरों को गिराकर खुद बड़ा बनना चाहता है । और इसी लालच के कारण आज मानव निर्माण से ज्यादा विध्वंस के लिए अपनी अकल का इस्तेमाल कर रहा है । वह यह नहीं जानता कि आज वह जो गड्ढा दूसरों को गिराने के लिए खोद रहा है, कभी वह खुद भी उसमें गिर सकता है ।